ช่วงนี้อยากซดน้ำซุปร้อนๆ เลยเดินเล่นดูที่บองมาร์เช่ดูว่ามีอะไรน่าทานบ้าง เราไม่ได้กินก๋วยจั๊บมานานแล้ว เห็นร้านนี้คนเข้าคิวซื้อเรื่อยๆ แถมเป็นก๋วยจั๊บน้ำข้นแบบที่เราชอบซะด้วยสิ เรายืนดูลูกค้าที่เขาสั่งกันก่อนหน้า พอยกก๋วยจั๊บมาก็ดูน่าทานดีนะเลยขอสั่งหม่ำมาชามนึง

เราสั่งก๋วยจั๊บใส่แต่หมูกรอบ เต้าหู้และไข่ ไม่เอาเครื่องใน ราคา 50 บาท น้ำซุปเข้มข้น อร่อยแบบไม่ต้องปรุงรสอะไรเพิ่มเลยค่ะ รสชาติเค็มๆถูกใจ ถ้าใครชอบเผ็ดก็ใส่พริกเพิ่มเอาก็ได้ค่ะ เส้นก๋วยจั๊บลวกได้ดี ไม่เล๊ะ หมูกรอบก็อร่อยดีนะ แต่เราอยากกินหมูกรอบของร้านนายไซ เลยไปซื้อมากินด้วย เราชอบหมูกรอบของร้านนายไซมากกว่า แต่ร้านนี้ก็ถือว่าใช้ได้ ไข่และเต้าหู้ก็อร่อยเลยค่ะ

นอกจากนี้ร้านก็ยังมีตือฮวนเกี่ยมฉ่ายและก็ตือฮวนจุกบี้ 2 อย่างนี้เราไม่เคยกินมาก่อน อยากรู้จังว่ารสชาติเป็นยังไง ไว้ครั้งหน้าต้องลองชิมดูบ้าง เห็นคนมาซื้อกันเรื่อยๆเลยค่ะ 